Komisijas ziņojums Eiropas Parlamentam un Padomei - Sabiedrības veselības aizsardzības programmas īstenošana 2007. gadā /* COM/2008/0482 galīgā redakcija */





[pic] | EIROPAS KOPIENU KOMISIJA | Briselē, 23.7.2008 COM(2008) 482 galīgā redakcija KOMISIJAS ZIŅOJUMS EIROPAS PARLAMENTAM UN PADOMEI Sabiedrības veselības aizsardzības programmas īstenošana 2007. gadā KOMISIJAS ZIŅOJUMS EIROPAS PARLAMENTAM UN PADOMEI Sabiedrības veselības aizsardzības programmas īstenošana 2007. gadā (Dokuments attiecas uz EEZ) IEVADS Saskaņā ar 12. panta 1. punktu Eiropas Parlamenta un Padomes 2002. gada 23. septembra Lēmumā Nr. 1786/2002/EK par Kopienas rīcības programmas pieņemšanu sabiedrības veselības aizsardzības jomā (2003–2008)[1] Komisijai regulāri jāuzrauga programmas darbību īstenošana, ņemot vērā tās uzdevumus. Šā ziņojuma nolūks ir informēt Eiropas Parlamentu un Padomi par Sabiedrības veselības aizsardzības programmas īstenošanu 2007. gadā. Tīmekļa vietnē “Eiropa” ir pieejams ziņojums par pirmajiem četriem programmas darbības gadiem[2]. VESELĪBAS AIZSARDZĪBAS POLITIKA 2007. GADĀ Veselības un patērētāju aizsardzības ģenerāldirektorātam 2007. gads bija būtisku politisko panākumu gads, jo tika pieņemta otrā Kopienas rīcības programma veselības aizsardzības jomā (2008-2013) un baltā grāmata “Kopā par veselību. ES stratēģiskā pieeja 2008.–2013. gadam”. Otrā Kopienas rīcības programma veselības aizsardzības jomā (2008–2013) Eiropas Parlaments un Padome 2007. gada 23. oktobrī pieņēma otro Kopienas rīcības programmu veselības aizsardzības jomā [3] (2008.–2013. gadam). Tās pamatā ir trīs jomas (uzlabot iedzīvotāju veselības drošību, veicināt veselību, sagatavot un izplatīt informāciju un zināšanas par veselības aizsardzību), un tai piešķirtais finansējums ir EUR 321 500 000. Ir plānots, ka programma papildinās, atbalstīs un pilnveidos dalībvalstu politiku un veicinās lielāku labklājību un solidaritāti Eiropas Savienībā, aizsargājot un veicinot cilvēku veselību un drošību un uzlabojot sabiedrības veselību. ES Veselības stratēģija 2007. gada 23. oktobrī pieņēma balto grāmatu “Kopā par veselību. ES stratēģiskā pieeja 2008.–2013. gadam”[4]. Tā apvieno visaptverošā un saskaņotā satvarā vairākas ES politikas jomas, kuras ietekmē veselību. Tās mērķis ir veicināt labu veselību novecojošā Eiropā, sekmējot veselīgu dzīvesveidu visā mūža garumā, aizsargāt iedzīvotājus no veselības apdraudējuma, ieskaitot infekcijas slimību radīto apdraudējumu un pacientu drošību, un atbalstīt dinamiskas veselības sistēmas un jauno tehnoloģiju. Tā paredz principus, uz kuriem pamatos veselības aizsardzības politiku: nepieciešamību izmantot vērtībās balstītu pieeju, veselību un labklājību, ES viedokļa par veselības jautājumiem izpratni pasaulē un veselības aspekta integrēšanu visās politikas jomās. Šajā ziņā Komisija nodrošina, ka tiek veikts novērtējums par galveno politikas jomu un izstrādāto darbību ietekmi uz veselību. PĀRSKATS PAR BUDŽETU 2007. GADAM Programmas kopējais budžets 2003.–2008. gadam bija 354 miljoni euro. Komisijas 2007. gada 12. februāra Lēmumā 2007/102/EK, ar ko pieņem darba plānu 2006. gadam Kopienas rīcības programmas īstenošanai sabiedrības veselības aizsardzības jomā (2007–2008), iekļaujot gada darba programmu dotācijām[5], budžets 2006. gadam bija aprēķināts EUR 41 870 000 apmērā. Darbības budžets un administratīvais budžets bija aprēķināts attiecīgi EUR 40 638 000 un EUR 1 232 000 apmērā. DOTĀCIJAS Uzaicinājums iesniegt priekšlikumus 2007. gada 16. februārī publicēja vienotu uzaicinājumu iesniegt priekšlikumus par visām 2007. gada darba plāna darbībām, nosakot termiņu līdz 2007. gada 20. maijam. Uzaicinājumu iesniegt priekšlikumus publicēja Eiropas Savienības Oficiālajā Vēstnesī [6], Veselības aizsardzības programmas izpildaģentūras ( PHEA ) tīmekļa vietnē[7] un tīmekļa vietnē “Eiropa”[8]. Luksemburgā 28. februārī notika informatīvā diena ieinteresētajām personām un sabiedrības veselības profesionāļiem, kas vēlējās iesniegt priekšlikumus saistībā ar sabiedrības veselības aizsardzības programmu (2003-2008). Papildus minētajam pasākumam, valsts mēroga informatīvās dienas tika rīkotas Viļņā, Varšavā, Madridē, Seviļā, Romā, Sofijā un Lisabonā. Provizoriskā summa, kas paredzēta uzaicinājumam iesniegt priekšlikumus, bija EUR 33 888 000. Pavisam iesniedza 222 pieteikumus trim jomām (93 — „Informācija par veselību”, 17 — „Veselības apdraudējumi” un 112 — „Veselību noteicošie faktori”). Septiņus pieteikumus izslēdza sijāšanas un atlases posmā, jo šie priekšlikumi nebija iesniegti laikā un bija nepilnīgi. Pārējos 215 priekšlikumus iesniedza lietpratēju salīdzinoša novērtējuma komisijām, kurās darbojās neatkarīgi eksperti, lai izvērtētu visus kritērijus, kas minēti Komisijas Lēmumā 2007/103/EK, ar ko nosaka Sabiedrības veselības aizsardzības programmas pasākumu vispārīgos atlases un finansēšanas principus un kritērijus[9], kā arī Veselības un patērētāju aizsardzības ģenerāldirektorāta ierēdņi, kuru atbildības jomā bija ar politiku saistītu kritēriju novērtējums. Vērtēšanas komiteja, kurā darbojās pārstāvji no Komisijas Veselības un patērētāju aizsardzības ģenerāldirektorāta, Pētniecības ģenerāldirektorāta, Eiropas Kopienu Statistikas biroja un PHEA , izveidoja finansējuma piešķiršanai katrā jomā ieteikto priekšlikumu galīgo sarakstu un vienu apvienoto rezerves sarakstu, kā arī vienojās par priekšlikumiem, kuri jānoraida. Finansējuma piešķiršanai ieteikto priekšlikumu galīgo sarakstu, apvienoto rezerves sarakstu un noraidāmos priekšlikumus iesniedza 39 neatkarīgiem vērtētājiem. Pēc novērtēšanas procesa izveidoja sarakstu, kurā bija 63 projekti (23 — jomā “Informācija par veselību”, 11 — “Veselības apdraudējumi” un 29 — “Veselību noteicošie faktori”), un rezerves sarakstu ar 11 projektiem (8 — jomā “Informācija par veselību” un 3 — “Veselību noteicošie faktori”), kopā attiecīgi EUR 37 575 948 un EUR 4 523 107. Statistikas dati par 2007. gada uzaicinājumu iesniegt priekšlikumus ir atrodami PHEA tīmekļa vietnē publicētajā dokumentā “Statistical Analysis of 2007 Call for Proposals in the Public Health Programme”[10]. 2007. gada septembrī Kopienas 2003.–2008. gada rīcības programmas veselības aizsardzībai īstenošanas komiteja sniedza labvēlīgu atzinumu par finansējuma piešķiršanu vērtēšanas procedūrā izvēlētajiem priekšlikumiem. Konkursu paziņojumi Tika sāktas vairākas darbības, izsludinot konkursu paziņojumus vai izmantojot spēkā esošos pamatlīgumus. Turpmāk minētas svarīgākās darbības. - Uzņemta TV reklāma par uztura jautājumiem, ko rādīja UEFA Čempionu līgas futbola spēlēs. Ar koncepciju saistītās izmaksas sedza reklāmas aģentūra, kura uzvarēja konkursā, un Komisija sedza tehniskās izmaksas. - Turpināts uzturēt, pilnveidot un popularizēt Eiropas Savienības veselības aizsardzības portālu[11]. - Sadarbībā ar Kopīgo pētniecības centru ( JRC ) izstrādāts internetā pieejams rīks informācijas atlasei par gaisa kvalitāti telpās. - Administratīvs līgums ar Kopīgo pētniecības centru par turpmākām darbībām saistībā ar PVO Pamatkonvenciju par tabakas kontroli, par zinātnisku atbalstu un tabakas izstrādājumu sastāvdaļu analīzi. - Turpināts izstrādāt vispārējās ātrās trauksmes izziņošanas sistēmu un programmatūru veselības ārkārtas situāciju pārvaldībai ES, kā arī pilnveidot ES krīžu pārvaldības infrastruktūru. - Vadlīnijas Kopienas standartu un specifikāciju piemērošanai saistībā ar asins/asins komponentu un audu un šūnu kvalitātes sistēmām. - Vairāki semināri un konferences, kurās piedalījās gan zinātnieki, gan ieinteresētās personas un valsts iestāžu pārstāvji. - Vairāki ietekmes novērtējumi, ieskaitot ietekmes novērtējumu par veselības aizsardzības pakalpojumiem un veselības stratēģiju. Sadarbība ar starptautiskām organizācijām Komisija turpina izvērst sadarbību ar Pasaules Veselības organizāciju (PVO) pēc tam, kad 2007. gada martā tā parakstīja līgumus par septiņiem jauniem kopīgiem projektiem EUR 4 242 963 vērtībā, no kuriem 60 % finansē no Kopienas Sabiedrības veselības aizsardzības programmas (2003-2008). Līgumi attiecas uz ES veselības politikas prioritātēm vides un veselības jomā, traumām, vienlīdzību veselības jomā, veselības drošību, veselības aizsardzības pakalpojumiem, alkoholu un neatliekamās medicīniskās palīdzības pakalpojumiem. Šos projektus trīs gados īstenos PVO Eiropas Reģionālais birojs. 2007. gada 12. jūnijā notika augsta līmeņa tikšanās, kurā piedalījās PVO ģenerāldirektore Dr. Margaret Chan , Eiropas Komisijas priekšsēdētājs Barrozu, kā arī komisārs Kiprianu un komisārs Potočniks, lai apspriestu stratēģiskās prioritātes veselības jomā, piemēram, klimata pārmaiņu ietekme uz veselību, veselības drošība pasaulē un rezultātu uzlabošana veselības jomā Āfrikā. 2007. gada 18. oktobrī notika PVO un Eiropas Komisijas augstāko amatpersonu tikšanās. Komisija 2007. gada jūnijā parakstīja sadarbības līgumus ar Ekonomiskās sadarbības un attīstības organizāciju (ESAO) , un Eiropas Veselības forumā 2007. gada oktobrī Gasteinā ESAO rīkoja semināru par veselības aprūpes darbaspēka trūkumu un migrāciju. Papildus citām ESAO sanāksmēm Komisija piedalījās ESAO kontaktpersonu sanāksmē 2007. gada oktobrī Parīzē. Pamatojoties uz izmēģinājuma datu vākšanas rezultātiem par veselības aprūpes speciālistu migrāciju, ko veica saskaņā ar ESAO projektu par veselības aprūpes darbaspēku un migrāciju[12], ESAO sekretariāts ierosināja, ka jaunā regulārā datu vākšanā par veselības aprūpes darbaspēka migrāciju saskaņā ar OECD Health Data pēc iespējas jākoncentrējas uz ārstiem, kuri ieguvuši izglītību ārzemēs, kā uz galveno elementu, lai novērtētu ārstu starptautiskās mobilitātes nozīmi un ietekmi. Tika turpināts kopīgais darbs ar Eurostat un PVO, veidojot veselības kontu sistēmu, arī saskaņā ar tiešo dotāciju līgumu. Pastarpināta pilnvaru deleģēšana Eurostat Saskaņā ar 2007. gada darba plāna I pielikuma 2.5. punktu[13] pastarpinātai pilnvaru deleģēšanai Eurostat piešķīra budžetu EUR 400 000 apmērā, lai atbalstītu: 1) valsts statistikas iestādes, lai īstenotu Eiropas intervijas veida veselības apsekojuma (EHIS) moduļus (kas definēti 2007. gada statistikas programmā) 2007.– 2008. gadā; 2) valsts statistikas iestādes, lai īstenotu un paplašinātu veselības kontu sistēmu ES (sadarbojoties ar ESAO un PVO). Pirmajai no minētajām darbībām pastarpināti deleģēja EUR 200 000. Eurostat 2007. gada jūnijā izsludināja uzaicinājumu iesniegt priekšlikumus, kurā varēja piedalīties tikai iestādes, kuras ir Eiropas Statistikas sistēmas sastāvā, un tika saņemti 13 pieteikumi. Pēc pieteikumu izvērtēšanas, kurā piedalījās Veselības un patērētāju aizsardzības ģenerāldirektorāta pārstāvis, tika apstiprināti 11 pieteikumi. Kopējais budžets ar pastarpināti deleģēto budžetu EUR 200 000 apmērā un Eurostat piešķirto budžetu EUR 555 716,15 apmērā, kas paredzēts EHIS īstenošanai, bija EUR 755 716,15, un to izmantoja 11 dotācijām, kuras piešķīra ES dalībvalstīm. Pastarpināti deleģēto budžetu EUR 200 000 apmērā izlietoja pilnībā (to piešķīra kā dotāciju divām valstīm: Kiprai un Latvijai). Otrajai darbībai pastarpināti deleģēja EUR 200 000. Eurostat 2007. gada jūlijā izsludināja uzaicinājumu iesniegt priekšlikumus, kurā varēja piedalīties tikai iestādes, kuras ir Eiropas Statistikas sistēmas sastāvā, un septiņas valstis iesniedza dotācijas pieteikumu šim konkrētajam projektam. Pēc pieteikumu izvērtēšanas tika apstiprināti visi septiņi pieteikumi un piešķirta summa EUR 165 160,31 apmērā, tas ir 82,6 % no šim projektam aprēķinātā budžeta. STRUKTURāLAIS ATBALSTS Veselības aizsardzības programmas izpildaģentūra Ar Lēmumu 2004/858/EK[14] izveidotā Veselības aizsardzības programmas izpildaģentūra ( PHEA ) sniedza vajadzīgo tehnisko, zinātnisko un administratīvo palīdzību, lai īstenotu 2007. gada uzaicinājumu iesniegt priekšlikumus. Tā rīkoja 2007. gada uzaicinājumu iesniegt priekšlikumus, koordinēja iesniegto projektu vērtēšanu un pārrunāja un parakstīja saistītos dotāciju līgumus. SABIEDRīBAS VESELīBAS AIZSARDZīBAS PROGRAMMA 2003.–2008. GADAM. STARPPOSMA IZVēRTēšANA Saskaņā ar Lēmuma Nr. 1786/2002/EK[15] 12. panta 3. punktā paredzēto prasību veica neatkarīgu vērtējumu par programmas īstenošanas un izpildes gaitu pirmajos trīs gados. Nobeiguma ziņojumu pabeidza un publicēja 2007. gadā, un tas atrodams tīmekļa vietnē “Eiropa”[16]. Lai gan vērtējuma secinājumi bija galvenokārt labvēlīgi, tika ierosināti daži ieteikumi, kuri ir ņemti vērā jau daļēji īstenotajā rīcības plānā. Vērtējuma secinājumus 2008. gadā paziņoja Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai. SVARĪGĀKĀS DARBĪBAS 2007. GADĀ Informācija par veselību 2007. gada februārī sāka gatavot ziņojumu par Padomes 2003. gada 2. decembra ieteikuma par vēža skrīningu[17] īstenošanu . Vasarā dalībvalstīm nosūtīja anketu, un tika saņemtas atbildes no 18 dalībvalstīm. Anketas atbildes ir viens no ziņojuma pamatelementiem. Pārējie dati ir iegūti no Starptautiskās vēža izpētes aģentūras ( IARC ) saistībā ar vairākiem Sabiedrības veselības aizsardzības programmas projektiem. Ziņojumu paredzēts publicēt 2008. gada otrajā ceturksnī. 2007. gada pavasarī sāka gatavot Komisijas paziņojumu par Eiropas rīcību retu slimību jomā . Portugāles prezidentūras laikā Lisabonā notika Eiropas konference par retajām slimībām, un šajā konferencē izsludināja sabiedrisko apspriešanu[18] par minēto paziņojumu. Veselības apdraudējumi Svarīgākie slimību gadījumi , par kuriem 2007. gadā ziņots, izmantojot ES ātrās brīdināšanas un reaģēšanas sistēmu, kas izveidota ar Lēmumu Nr. 2119/98/EK[19], bija Čikungunjas drudža uzliesmojums Itālijā, Ebolas vīrusa izraisīts hemorāģiskais drudzis Ugandā, hepatīta B vīrusa vakcīnas blakusparādību gadījums Vjetnamā, multirezistentās tuberkulozes gadījums kādam ASV pilsonim, kurš ceļoja no ASV uz ES, salmonelozes S. Tennessee gadījums un leģioneloze, ko diagnosticēja ES pilsoņiem pēc uzturēšanās Taizemē. Papildus minētajiem gadījumiem tika saņemti vairāki paziņojumi saistībā ar informāciju par pasākumiem, kurus plānoja īstenot dalībvalstīs, reaģējot uz putnu gripas uzliesmojumiem ES teritorijā vai ārpus tās. Ātrās brīdināšanas un reaģēšanas sistēmas IT rīka darbību sekmīgi pārnesa uz Eiropas Slimību profilakses un kontroles centru ( ECDC ). Pēc pārbaudes lietojumprogrammu 2007. gada 17. novembrī atvēra tiešsaistē, Komisijai turpinot nodrošināt valstu pasākumu koordinēšanu, kā paredzēts Kopienas tiesību aktos par infekcijas slimībām. ES dalībvalstu sagatavotības plāna novērtēšana ilga divus gadus. Šo darbu sāka 2005. gada pirmajā ceturksnī un pabeidza 2007. gada oktobrī. Veselības un patērētāju aizsardzības ģenerāldirektorāts 2007. gadā aktīvi piedalījās ECDC -PVO-EK kopīgajā vērtēšanas grupā un apmeklēja septiņas dalībvalstis: Maltu, Somiju, Kipru, Slovēniju, Bulgāriju, Igauniju un Rumāniju. Novēroja, ka visas dalībvalstis bija veikušas nozīmīgus pasākumus, lai uzlabotu sagatavotības plānu, un katrā valstī atklājās konkrētas jomas, kurās attiecīgajai dalībvalstij ir speciālas zināšanas. Ņemot vērā iepriekš minēto, ceturtajā EK- ECDC -PVO kopīgajā seminārā par sagatavotību gripas pandēmijas gadījumā [20], kas notika Luksemburgā 2007. gadā, vairākām dalībvalstīm lūdza dalīties ar paraugpraksi un apmainīties ar pieredzi. Seminārā piedalījās ne tikai 27 ES dalībvalstu pārstāvji, bet arī dalībnieki no visām 53 valstīm, kuras pārstāv PVO Eiropas Reģionālais birojs. Bija uzaicināti starptautiski pazīstami eksperti, lai pastāstītu par jaunākajām zinātniskās pētniecības attīstības tendencēm saistībā ar gripu, putnu gripu un gripas pandēmiju. Seminārā labai praksei veltītajās sanāksmēs, kā arī komunikācijas vingrinājumos un slimnīcu sagatavotībai veltītajā daļā valstu pārstāvjiem bija iespēja apmainīties ar pieredzi. Veselības drošības komitejai 2007. gadā atjaunoja mandātu, un tā izstrādāja savu reglamentu un izveidoja jaunu struktūru. Veselības drošības komitejas prioritātēm, kuras ir noteiktas šīs komitejas daudzgadu darba plānā, būs pieejams atbalsts no ES Sabiedrības veselības aizsardzības programmas. Tika izsludināts uzaicinājums uz konkursu, lai izstrādātu pamatlīgumu ar sabiedrības veselības jautājumiem saistītu projektu rakstīšanai, plānošanai, vadīšanai un novērtēšanai. Pieci sasniedzamie rezultāti ir gadījumu izpēte, diskusiju grupu vingrinājumi, štāba mācības, teorētiskās un praktiskās lauka mācības, kas īpaši koncentrējas uz riska pārvaldību saistībā ar jauniem veselības apdraudējumiem, piemēram, ķīmiskiem, bioloģiskiem un radioloģiskiem apdraudējumiem, pandēmiju vai infekcijas slimībām. Veselību noteicošie faktori Regulāri sadarbojoties un apspriežoties ar dalībvalstīm un ieinteresētajām personām, īpaši izmantojot HIV/AIDS ideju laboratoriju un HIV/AIDS pilsoniskās sabiedrības forumu, turpinājās darbs pie mērķu īstenošanas saistībā ar Komisijas paziņojumu par HIV/AIDS apkarošanu Eiropas Savienībā un kaimiņvalstīs laikposmā no 2006. līdz 2009. gadam[21]. Konference “ES un Krievijas dialogs par HIV/AIDS” padziļināja Komisijas sadarbību ar kaimiņvalstīm Austrumos. Pasaules AIDS dienas pasākumu ietvaros komisārs Kiprianu un attiecīgo dalībvalstu veselības ministri apmeklēja skolas un tika atklāta izstāde par Komisijas paveikto cīņā pret HIV/AIDS. Padomes 2007. gada maija sanāksmes secinājumos Komisiju aicināja turpināt HIV/AIDS profilakses darbu un uzlabot antiretrovirālo zāļu pieejamību Eiropā. Šajā procesā, ko uzsāka pēc Brēmenes konferences, sadarbojas dalībvalstis, trīs valstu prezidentūra, farmācijas nozare un pilsoniskā sabiedrība. Attiecībā uz alkoholu 2007. gadā tika izstrādāta struktūra, lai īstenotu Komisijas 2006. oktobrī pieņemto paziņojumu par ES stratēģiju dalībvalstu atbalstam alkohola radītā kaitējuma mazināšanai[22]. Stratēģijas īstenošanai tika pieņemti šādi pasākumi. - Eiropas Alkohola un veselības foruma izveide un tai sekojoša divu darba grupu izveide (“Alkohola aspekti, kas saistīti ar jauniešiem” un “Mārketinga komunikācija”). Foruma galvenais mērķis ir stimulēt visu attiecīgo ieinteresēto personu konkrētu rīcību, lai mazinātu kaitējumu, ko rada alkohols. Līdz 2007. gada beigām foruma dalībnieki ir apņēmušies īstenot 75 pasākumus. Ar šo pasākumu saturu un īstenošanas gaitu var iepazīties Komisijas tīmekļa vietnē[23]. - Valsts politikas un rīcības komitejas izveide, kurā darbojas dalībvalstu pārstāvji. Šī komiteja nodarbojas galvenokārt ar alkohola politikas turpmāku izstrādi un koordinēšanu. - Gatavošanās komitejas datu vākšanas, indikatoru un definīciju jautājumos izveidei, kura strādās, lai nodrošinātu salīdzināmus un regulāri atjauninātus datus par alkohola patēriņu, alkohola lietošanas paradumiem un alkohola radīto kaitējumu, kā arī rūpēsies par kopīgiem indikatoriem un definīcijām. Komisija 2007. gada maijā pieņēma balto grāmatu “Eiropas stratēģija attiecībā uz uzturu, lieko svaru un veselības jautājumiem, kas saistīti ar aptaukošanos”[24], kas izstrādāta, pamatojoties uz analīzi par atbildēm uz zaļo grāmatu “Veselīga uztura un fiziskās aktivitātes veicināšana — liekā svara, aptaukošanās un hronisko slimību profilakse Eiropas mērogā”[25] un uz ietekmes novērtējumu. Stratēģijas īstenošanai Komisija izveidoja augsta līmeņa grupu uztura un fizisko aktivitāšu jautājumos (pirmā sanāksme 29. novembrī). Padome 2007. decembra secinājumos par ES stratēģijas attiecībā uz uzturu, lieko svaru un veselības jautājumiem, kas saistīti ar aptaukošanos, īstenošanas sākšanu apstiprināja Komisijas baltajā grāmatā aktualizētos svarīgākos punktus, piemēram, turpināt pilnveidot ES platformu, izveidot augsta līmeņa grupu uztura un fizisko aktivitāšu jautājumos un kā pirmo jautājumu izskatīt sāls patēriņa mazināšanu. Eiropas platformas “Uzturs, fiziskas aktivitātes un veselība”[26] dalībnieki tikās piecas reizes plenārsēdēs un piedalījās divos semināros (viens par uzturu un fiziskām aktivitātēm darba vietā un otrs par fiziskām aktivitātēm). Platformas dalībnieki turpināja īstenot vairāk nekā 200 pasākumus, lai apturētu un mainītu pašreizējo aptaukošanās tendenci. Turpinājās ES pretsmēķēšanas kampaņa “ HELP – Par dzīvi bez tabakas ” (2005-2008), kas vērsta galvenokārt uz pusaudžiem (15 līdz 18 gadu vecumā) un jauniešiem (18 līdz 30 gadu vecumā). 30 mēnešos vairāk nekā 46 000 TV reklāmu, kuras pārraidīja 96 valstu TV kanālos un internetā, sasniedza vairāk nekā 3,2 miljardu auditoriju jauniešu mērķgrupā. Vienlaikus ES “Help” tīmekļa vietnē[27] reģistrēti vairāk nekā 4,2 miljoni trāpījumu, un Eiropas preses izdevumos publicēti vairāk nekā 5000 rakstu. 2006. gada martā sāktajā ogļskābās gāzes mērīšanas kampaņā veica vairāk nekā 200 000 testu, un visā ES notika vairāk nekā 600 valsts līmeņa pasākumu. Visbeidzot dalībvalstīs, veicot valsts līmeņa pasākumus, tika popularizēts Eiropas jauniešu manifests pret smēķēšanu[28], ko izstrādāja paši jaunieši, pamatojoties uz 25 apspriešanām valstu līmenī. EPSCO padomes 2007. gada decembra sanāksmē Komisija paziņoja ka turpmākais pasākums pēc plašas sabiedriskās apspriešanas[29] par 2005. oktobrī publicēto zaļo grāmatu “Iedzīvotāju garīgās veselības uzlabošana — Veidojot Eiropas Savienības stratēģiju par garīgo veselību”[30] būs augsta līmeņa konferences organizēšana par garīgo veselību ar mērķi izstrādāt Eiropas paktu par garīgo veselību un labklājību. Komisija cieši sadarbojās ar Portugāles prezidentūru, kā prioritāti uzsverot migrantu veselības jautājumus. Sabiedrības veselības aizsardzības programma (2003-2008) paredzēja finansiālu atbalstu konferencei “ Veselība un migrācija Eiropas Savienībā — labāka veselība visiem integrētā sabiedrībā”, kas notika Lisabonā 2007. gada septembrī. Konferencē uzrunu teica komisārs Kiprianu. Komisija 2007. gada 18. aprīlī pieņēma ziņojumu par to, kā tiek īstenots Padomes 2003. gada 18. jūnija ieteikums par narkotiku atkarības radītā veselības kaitējuma novēršanu un samazināšanu[31]. Ziņojumā it īpaši secināts, ka pasākumi kaitējuma mazināšanai ieslodzījuma vietās Eiropas Savienībā vēl joprojām neatbilst līdzvērtības principam starp veselības pakalpojumiem un aprūpi (ieskaitot kaitējuma mazināšanu) ieslodzījuma vietās un pakalpojumiem un aprūpi, ko saņem sabiedrība ārpus ieslodzījuma vietām, kā to paredz Padomes 2003. gada ieteikums un attiecīgās ANO struktūras. Komisija 2007. gada 10. decembrī pieņēma paziņojumu par 2007. gada progresa pārskatu par ES Narkomānijas apkarošanas rīcības plāna (2005.-2008. gadam) īstenošanu[32]. Veica vairākus pasākumus, pildot ES Vides un veselības rīcības plānā (2004–2010) noteiktās saistības. Ekspertu darba grupa jautājumos par gaisa kvalitāti telpās 2007. gadā tikās divas reizes, lai konsultētu Komisiju par ES programmām un politikas nostādnēm saistībā ar atmosfēras gaisa kvalitāti un par darbībām ar mērķi mazināt attiecīgo piesārņotāju emisiju/koncentrāciju. Riska novērtējums Zinātniskajām komitejām, kuru darbība saistīta ar Sabiedrības veselības aizsardzības programmu (2003–2008), piešķīra finansējumu saskaņā ar I pielikuma 2.4. punktu darba plānā 2007. gadam[33]. Trīs zinātniskās komitejas[34], proti, Patēriņa preču zinātniskā komiteja ( SCCP ), Veselības un vides apdraudējuma zinātniskā komiteja ( SCHER ) un Iespējamā un jaunatklātā veselības apdraudējuma zinātniskā komiteja ( SCENIHR ), 2007. gadā pieņēma daudzus atzinumus par veselības un/vai vides risku zinātnisku novērtēšanu. Tie attiecās uz konkrētām matu krāsām, kuras lieto Eiropā, (šis atzinums bija iekļauts sistemātiskā pārskatā par iespējamiem faktoriem, kas izraisa vēzi, lai izveidotu šo vielu pozitīvo sarakstu), par nanomateriāliem kosmētikas līdzekļos, par bīstamām vielām (konkrētas “esošās vielas”, kas novērtētas saskaņā ar Regulu 793/93), par telpu gaisu piesārņojošām vielām, lai nodrošinātu Komisijai stabilu zinātnisku pamatu politikas nostādņu izstrādei un īstenošanai par gaisa kvalitāti telpās (jo šis jautājums Eiropā ir būtiska problēma vides veselības jomā), par zobārstniecībā izmantojamām amalgamām un alternatīviem materiāliem, kā arī par bezdūmu tabakas izstrādājumu izraisīto ietekmi. Saistībā ar elektromagnētiskajiem laukiem Veselības un patērētāju aizsardzības ģenerāldirektorāts ir sācis gatavot ziņojumu par to, ka tiek īstenots Padomes Ieteikums 1999/519/EK par elektromagnētiskā lauka iedarbības uz plašu sabiedrību ierobežojumiem. Lai palīdzētu sagatavot minēto ziņojumu, izveidoja dalībvalstu valdības ekspertu darba grupu, un ir paredzēts, ka ziņojumu publicēs 2008. gada pirmajā pusē. Briselē 2007. gada oktobrī notika pirmais gadskārtējais seminārs “Safety for Success Dialogue”[35] par nanotehnoloģijām , ko izmanto patēriņa preču ražošanā, tostarp pārtikas precēs, kosmētikā, un medicīnas lietojumos. [1] OV L 271, 9.10.2002., 1. lpp. [2] http://europa.eu.int/comm/health/ph_programme/keydo_programme_2003_2008_en.htm. [3] Eiropas Parlamenta un Padomes 2007. gada 23. oktobra Lēmums Nr. 1350/2007/EK, ar ko izveido otro Kopienas rīcības programmu veselības aizsardzības jomā (2008.–2013. gadam), OV L 301, 20.11.2007., 3. lpp. [4] COM (2007) 630, galīgā redakcija, 23.10.2007. [5] OV L 46, 16.2.2007., 27. lpp. [6] OV C 34, 16.2.2007., 11. lpp. [7] http://ec.europa.eu/phea/documents/Call_text_2007.pdf. [8] http://ec.europa.eu/health/dyna/whatsnew/whatsnew_en.cfm. [9] OV L 46, 16.2.2007., 45. lpp. [10] http://ec.europa.eu/phea/documents/10_QAbis.pdf. [11] http://health.europa.eu. [12] http://www.oecd.org/document/47/0,3343,en_2649_33931_36506543_1_1_1_1,00.html. [13] OV L 46, 16.2.2007., 27. lpp. [14] OV L 369, 16.12.2004., 73. lpp. [15] OV L 271, 9.10.2002., 1. lpp. [16] http://ec.europa.eu/health/ph_programme/documents/evaluation/PHP_evaluation_en.pdf. [17] OV L 327, 16.12.2003., 34. lpp. [18] http://ec.europa.eu/health/ph_threats/non_com/cons_rare_dis_en.htm. [19] Eiropas Parlamenta un Padomes 1998. gada 24. septembra Lēmums Nr. 2119/98/EK par epidemioloģiskās uzraudzības un infekcijas slimību kontroles tīkla izveidošanu Kopienā (OV L 268, 3.10.1998., 1.-7. lpp.). [20] http://ec.europa.eu/health/ph_threats/com/Influenza/ev_20070925_en.htm. [21] http://eur-lex.europa.eu/LexUriServ/LexUriServ.do?uri=COM:2005:0654:FIN:EN:PDF. [22] http://ec.europa.eu/health/ph_determinants/life_style/alcohol/documents/alcohol_com_625_en.pdf. [23] http://ec.europa.eu/health/ph_determinants/life_style/alcohol/Forum/alcohol_forum_en.htm. [24] COM (2007) 279, galīgā redakcija, 30.5.2007. [25] http://ec.europa.eu/health/ph_determinants/life_style/nutrition/documents/nutrition_gp_en.pdf. [26] http://ec.europa.eu/health/ph_determinants/life_style/nutrition/platform/platform_en.htm. [27] http://www.help-eu.com/. [28] http://ec.europa.eu/health/ph_determinants/life_style/Tobacco/help/manifesto_en.htm. [29] http://ec.europa.eu/health/ph_determinants/life_style/mental/green_paper/consultation_en.htm. [30] http://ec.europa.eu/health/ph_determinants/life_style/mental/green_paper/mental_gp_en.pdf. [31] COM(2007), 199. [32] COM(2007), 781. [33] OV L 46, 16.2.2007., 27. lpp. [34] http://ec.europa.eu/health/ph_risk/committees/committees_en.htm. [35] http://ec.europa.eu/health/ph_risk/ev_20071025_en.htm.